Stem vir jou gunstelingfees | Netwerk24
03 Desember 2018 16:00
Feesgangers kry nou 'n kans om vir een kategorie in die negende kykNET Fiësta-teaterpryse te stem, naamlik fees van die jaar.
Die kykNET Fiësta-teaterpryse word op 14 Februarie bekendgemaak.
Die benoemings van die Fiësta-teaterpryse is op 22 November bekendgemaak en die wenners word op 14 Februarie tydens die toekenningsgeleentheid in die Kunstekaap in Kaapstad aangekondig.
Die feeste wat vir dié prys in aanmerking kom, is die US Woordfees, KKNK, Suidoosterfees, Vrystaat Kunstefees, Innibos en Aardklop.
Die Fiësta-paneel bestaan uit 10 lede en 'n sameroeper, wat bykans 230 debuutproduksies deur die jaar gesien het by die ses vervaardigende feeste.
Feeste wat vir hierdie toekenning kwalifiseer moet aan die volgende kriteria voldoen:
* Feeste moet 'n niewinsgewende organisasie wees waarvan die bestuur verantwoordbaar is aan 'n direksie, komitee of 'n raad van trustees.
* Slegs vervaardigende feeste wat die finansiële risiko neem om nuwe werk te skep kan benoem word in die kategorie vir fees van die jaar.
* Aanbiedings by hierdie feeste moet die meeste van die genres in die kunstebedryf verteenwoordig.
* Daar moet op 'n deurlopende basis ook gekyk word na die verskil wat feeste in die kunstebedryf en die omliggende gemeenskap maak.
Die publiek het tot 13 Januarie 2019 kans om op kykNET se webtuiste vir hul gunstelingfees te stem. Jy mag net een keer stem.
Meer oor: Kyknet | Kknk | Aardklop | Innibos | Suidoosterfees | Vrystaat Kunstefees | Us Woordfees | Kunstekaap | Feeste